
Kikényszerített társadalmi felelősségvállalás, áldás vagy átok?

Az elmúlt időkben az Európai Unió nemzetközi befolyásának növelésére irányuló, egyre ambiciózusabb törekvéseit figyelhettük meg, amely befolyáson keresztül igyekezett morális értékeit is közvetíteni. A dolgozatban vizsgálat alá vett új uniós Irányelv (CSDDD) pedig mintapéldaként tükrözi a felvázolt tendenciát, így jelen kutatás célja megvizsgálni az új szabályozás bemutatásán és elemzésén keresztül, hogy az Unió által a nemzetközi térben kikényszerített társadalmi felelősségvállalás, mint egyfajta értékközvetítés, milyen hatással is lehet az EU külkapcsolataira, valamint magukra a harmadik országokra.
2024. július 25. napján lépett hatályba a vizsgált Irányelv, amely jelentős újításokat hoz a vállalatok kötelezettségeibe. A szabály értelmében az ESG rendszer elveit tovább építve, mostantól tényleges kötelezettség áll fent, hogy a vállalatok monitorozzák és javítsák környezeti és emberi jogi hatásaikat, mindezt pedig nem csak a saját, de olyan harmadik országokban is, ahova üzleti kapcsolataik kiterjednek. Ezzel tulajdonképpen a fenntarthatóság és a társadalmi felelősségvállalás kerül kikényszerítésre.
A kutatás elsősorban igyekszik felvázolni az Unió motivációit, a szabályozás közvetett és közvetlen hatásait, és a végrehajtásban rejlő kihívásokat. Módszertanát illetően a dolgozat az Irányelv szövegére, a kapcsolódó szakirodalomra, korábbi jogesetekre, valamint hasonló közpolitikai területek gyakorlatára alapozza feltevéseit, azok alapján igyekszik megválaszolni a kutatási kérdéseket. A CSDDD hatásainak vizsgálatánál a cél elemezni és konklúziót levonni arra vonatkozóan, hogy a vállalatok globálisan kikényszerített felelősségvállalás mennyiben hordoz magában pozitívumokat és negatívumokat.
A dolgozat témájának fontossága abban rejlik, hogy az Unió olyan új elemeket vezet be a vállalatok szabályozásába, melyek nagyban befolyásolják a világkereskedelemet, valamint az EU nemzetközi kapcsolataira is hatással bírhatnak. A szabályozás újdonsága miatt korlátozott nemzetközi szakirodalom áll rendelkezésre, a magyar szakmai anyagok pedig eddig csak általános összefoglalók formájában foglalkoztak vele. Bár külföldi szerzők és uniós intézmények készítettek hatásvizsgálatokat, azok sem nyújtanak ilyen széleskörű elemzést. A dolgozat bevezeti a szabályozást a hazai akadémiai és szakmai diskurzusba, kiemelve annak újdonságait, jelentőségét és lehetséges hosszú távú hatásait, miközben rávilágít a társadalmi felelősségvállalás kikényszerítésének nemzetközi szintű hatásaira.



